**moarte, tu n-ai nume de Om**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(scris pe patul de spital,aprilie 2018,Oradea)

mai stai o clipă moarte stai

nu cer să-mi dai mie nimic

dacă mi-ai fi dat un semn

oricât de mic

îmi pregăteam valiza

cu toate cele necesare

un aparat de ras

un creion o mapă şi un plic

mai stai o clipă moarte stai

nu cer să-mi dai mie nimic

mai zăbovește jos

sub deal un pic

să sting lumina apa

gazul şi să las o cheie

ori nu ştiai că am

o mamă şi un copil mai mic

mai stai o clipă moarte stai

nu cer să-mi dai mie nimic

în mine totu-i negru

vai poate doar e un protest

ca şi când

ar fi fost să fie

un anotimp în care

aş fi putut să plec

mai stai o clipă moarte stai

nu cer să-mi dai mie nimic

ci îngăduie-mi o rugăminte

să-ţi mai zic

de sub tălpi durerea urcă iute ca un scai

şi sunt gol-goluţ că n-am putut

să-mbrac nimic

aşa sunt Om dar nu cu suflet mic

te rog mai lasă-mă un pic

să strâng trecutul şi viaţa între dinţi

că nu-i nimic mai scump decât iertarea zic

mai stai o clipă moarte stai

nu cer să-mi dai mie nimic

ţi-am spus răgaz să-mi dai

să mai zăboveşti la poartă un pic

cât copilu-mi face semn

cu mâna

că doar ştiai

că-i bolnav şi trist

şi-i cel mai mic

la urmă-apoi de vrei să-mi dai

un semn

aprinde lumânarea neagră din pridvor

ştiu că te grăbeşti

şi-i musai

să revin la ceea ce am fost

poate un nimic

dar stai

mai am un Dumnezeu de nu ştiai

şi o mamă care a lăcrimat destul

şi-i rog acum când trupul meu

nu-i mai în stare de nimic

să-mi aprindă o lumânare

acolo sub pământ

noa haide moarte hai

te întreb cât încă mai sunt viu

cu ce-am greşit de vii pândind

şi totuşi dacă vii

adu-mi şi tu ceva să-mi placă

nici flori nici lumânări ca la mormânt

ci o noapte de împăcare cu tot ceea

ce am fost şi încă sunt

noa haide moarte hai

păşeşte-ncet de poţi

injectează-mi în vene noaptea

fie şi în somn

doar atât cât eu către Dumnezeu mă-ndrept

apoi să taci

că n-ai nume de Om

apoi să taci

apoi să taci

să taci...